KIRJALLINEN KYSYMYS P-1803/00 esittäjä(t): Neil MacCormick (Verts/ALE) komissiolle. Syrjäisten alueiden lauttapalvelut.



Virallinen lehti nro 072 E , 06/03/2001 s. 0121 - 0122



KIRJALLINEN KYSYMYS P-1803/00 esittäjä(t): Neil MacCormick (Verts/ALE) komissiolle (31. toukokuuta 2000) Aihe: Syrjäisten alueiden lauttapalvelut Kiitän komissiota sen avuliaasta ja ystävällisestä vastauksesta kysymykseeni E-0999/00, joka koski saarten lauttapalveluita. Kysyisin asiaan liittyen vielä seuraavaa: 1. Onko komissio tietoinen maantieteellisistä olosuhteista Skotlannin länsirannikolla, missä pitkät merenlahdet (vuonot) luovat eristyksissä olevia niemiä, joille kulkevat maantiet ovat pitkiä ja mutkaisia ja kulkevat solien kautta? 2. Onko komissio samaa mieltä siitä, että tavara- ja henkilöliikenteen pakottaminen tällaisille teille ei ole ympäristön kannalta toivottavaa, kun mahdollinen merimatka lautalla olisi paljon lyhyempi? 3. Onko komissio samaa mieltä siitä, että kohtuuhintaisten lauttapalvelujen tarjoaminen sekä matkustajille että ajoneuvoille olisi tarpeen myös painavista turvallisuuteen, terveyteen ja yleiseen hyvinvointiin liittyvistä syistä? 4. Onko komissio näin ollen samaa mieltä siitä, että tällaisia niemiä, kuten Kintyre, Cowal ja Roseneath, tulisi kohdella samalla tavoin kuin saaria, kun sovelletaan meriliikennettä koskevan neuvoston asetuksen (N:o 3577/92) 4 artiklan 1 kohtaa? 5. Onko komissio samaa mieltä siitä, että Skotlannin hallitus voisi Yhdistyneen kuningaskunnan toimivaltaisena viranomaisena tehdä julkisia palvelusopimuksia koskevia tarjouspyyntöjä koskien lauttaliikennettä näille ja muille samankaltaisille niemille? Loyola de Palacion komission puolesta antama vastaus (4. heinäkuuta 2000) Komissio on täysin tietoinen maantieteellisistä olosuhteista Skotlannin länsirannikolla. Kuten lyhyen matkan merenkulun kehittämistä Euroopassa koskevassa komission tiedonannossa(1) selitetään, myös komissio on sitä mieltä, että merikuljetuksia pitäisi kehittää, koska ne ovat ympäristöystävällinen ja turvallinen vaihtoehto maantiekuljetuksille. Lyhyen matkan merenkulkua ei voida kuitenkaan kehittää vastoin yhteisön oikeuden säännöksiä. Merikuljetuspalveluista jäsenvaltioissa säädetään palvelujen tarjoamisen vapauden periaatteen soveltamisesta meriliikenteeseen jäsenvaltioissa (meriliikenteen kabotaasi) 7. joulukuuta 1992 annetussa neuvoston asetuksessa (ETY) N:o 3577/92(2). Jäsenvaltiot hyväksyivät tämän asetuksen, koska myös niiden mielestä sisämarkkinoiden toteuttamiseksi oli tarpeen poistaa rajoituksia, jotka koskevat merikuljetuspalvelujen tarjoamista jäsenvaltioissa. Julkisen palvelun velvoitteiden käyttöönotto rajoittaa palvelujen tarjoamisen vapautta. Tämän vuoksi on päätetty, että jäsenvaltiot voivat ottaa käyttöön julkisen palvelun velvoitteet vain, jos niitä tarvitaan varmistamaan säännöllinen riittävä liikenne saariin, saarista ja saarien välillä mutta ei mantereella sijaitsevien satamien välillä (katso asetuksen 4 artiklan 1 kohta). Tätä säännöstä on tulkittava suppeasti, koska se on poikkeus palvelujen tarjoamisen vapauden yleisestä periaatteesta. Näin ollen komissio hyväksyy velvoitteiden käyttöönoton vasta, kun jäsenvaltiot ovat osoittaneet, että julkisen palvelun velvoitteita tarvitaan takaamaan meriliikenne saariin, saarista ja saarien välillä, kun maantiekuljetus ei voi tulla kyseeseen. (1) KOM(1999) 317 lopullinen. (2) EYVL L 364, 12.12.1992.